cy en en cy ceb it cy en fr cy cy fr nl cy cy jbo cy cy en fr fr cy cy fr it cy cy jbo cy cy en fr fr fr en cy cy jbo cy cy nl fr cy cy cy ast en cy fr nl cy cy cy cy cy cy de hbs_lat cy ast cy cy cy zh cy en cy eo cy it en en es en cy en fr cy it cy cy cy cy cs cs cy cy fy cy cy en cy cy cy cy cy es es cy cy cy cy cy cy en cy es cy cy es de cy de cy cy cy cy cy en cy cy cy en cy cy fr fr fr fr fr fr fr fr cy en cy cy en cy cy cy cy cy en cy cy cy en cy cy en en cy cy cy cy en cy cy cy cy en de cy cy cy it cy cy en cy cy cy en cy cy en cy cy cy en es cy en cy cy es en cy cy en en cy cy cy en en cy cy cy en cy cy cy pl en cy cy en cy en cy
Newyddion | Ysgol Gymraeg Aberystwyth
Mae'r Clwb Brecwast ar agor yn ddyddiol rhwng 0815 - 0845
Os oes angen trafod unrhyw agwedd o adroddiad cofnod cynnydd eich plentyn, cysylltwch â'r Swyddfa i wneud apwyntiad
Gwibdaith bl.3 i Ffatri Wlân Drefach Felindre a Teifi Mania
Gwersi Beicio bl.6 (Grŵp 2)
Gwibdaith y Meithrin (plant sy'n mynychu yn y prynhawn yn unig) i Ganolfan Hamdden Plascrug
Gwibdaith y Meithrin (disgyblion sy'n mynychu drwy'r dydd a bore yn unig) i Ganolfan Glan-y-Môr Clarach.
Barbeciw y Gymdeithas Rhieni ac Athrawon 6yh
Ysgol yn cau ar gyfer gwyliau'r haf
Gwyliau haf hapus i bawb
Bydd yr ysgol yn ail agor i staff ar y 3ydd o Fedi
Bydd yr ysgol yn ail agor i blant ar y 4ydd o Fedi
Am y tro cyntaf ers blynyddoedd maith, ni lwyddwyd i gynnal y Mabolgampau ysgol eleni. Er i'r ysgol ddewis 5 dyddiad gwahanol yn y gobaith y byddai un ohonynt yn sych, yn anffodus cafwyd tywydd gwlyb ar bob achlysur.
Serch hynny, ar y prynhawn Iau olaf llwyddwyd i gynnal y Ras Fawr gyda phlant blynyddoedd 1-6 i gyd allan ar y cae yn mwynhau cystadlu'n frwd yn erbyn ei gilydd.
Llwyddwyd hefyd i gynnal y rasys byr a'r rasys hir, y naid uchel a'r naid hir, yn ogystal â thaflu pêl. Oherwydd hyn, cafwyd digon o gystadlaethau gwahanol i fedru adio cyfansymiau'r sgoriau i ddarganfod pa dŷ oedd yn fuddugol eleni.
A dyma nhw, Steffan a Lily, capteniaid Tŷ Dewi yn derbyn tlws y Mabolgampau ar gyfer 2012.
Yma gwelir y disgyblion a dderbyniodd wobrau arbennig am eu campau chwaraeon yn ystod y flwyddyn. Llongyfarchiadau i Dwynwen am ennill y Tlws Traws Gwlad; i Maeve a Lisa am ennill tlws y Nofiwr gorau; i Ben am ennill tlws y prif sgoriwr pêl droed, a thlws y chwaraewr mwyaf dylanwadol; i Evan am ennill tlws y chwaraewr rygbi gorau; i Evan a Rhys am rannu tlws y Victor Ludorum yn y Mabolgampau; ac i Mary am ennill y Victrix Ludorum yn y Mabolgampau. Da iawn chi i gyd!
Yn dilyn un o hafau gwlypaf ers cof, daeth hi'n amser i geisio gwerthu gwahanol lysiau'r ardd natur. Yn ystod y misoedd diwethaf bu'r dosbarthiadau'n gweithio'n ddyfal i dyfu popeth o foron i gourgettes, gyda'r bwriad o'u gwerthu i'r cyhoedd ar ddiwedd y tymor. Yn y llun gwelwch griw o flwyddyn 5 yn paratoi i werthu llond dwy whilber o winwns!
Diolch yn arbennig i Mr Ifor Davies am ei waith yn cadw'r ardd yn gymen bob amser.
LLWYDDIANT YN SIOE ABERYSTWYTH
Cafwyd tipyn o lwyddiant yn adran Celf a Chrefft Sioe Aberystwyth eleni. Er i'r sioe ei hun gael ei chanslo oherwydd y tywydd, gwnaethant barhau gyda beirinadu'r holl waith celf, a da beth oedd hynny gan i naw o blant brofi llwyddiant mewn gwahanol gystadlaethau. Dyma'r canlyniadau:
1af : Lena Evans : Tynnu llun anifail
1af : Luned Jones : Blodyn o glai
2il : Martha Meredith : Blodyn o glai
3ydd : Gwion Hefin : Blodyn o glai
1af : Tomos Afan : Peintio carreg
2il : Sam Davies : Peintio carreg
3ydd : Demi Lee : Peintio carreg
2il : Gwennan Loosley : Llun enfys
3ydd : Brychan Davies : Llun enfys
TAITH FEICS BLWYDDYN 6
Llongyfachiadau mawr i ddisgyblion blwyddyn 6 a lwyddodd i basio eu prawf beicio yn ddiweddar. Yn dilyn wythnosau o ymarfer ar y beic ac yn dysgu rheolau'r ffordd, roeddynt yn barod am y prawf! I ddathlu eu llwyddiant trefnwyd taith feics ar eu cyfer ar hyd y llwybr beicio i Lanbadarn Fawr, ac yna nôl ar y hyd y prom gan aros am hufen iâ a seibiant ger yr Hut. Taith ddymunol iawn.
POBI BARA YM MLWYDDYN 4
Cliciwch yma i weld y casgliad llawn o luniau (48 llun)
"Ar y 17eg o Orffennaf, fel rhan o waith dylunio a thechnoleg fe fuodd blwyddyn 4 yn gwneud bara. Cafodd bawb tro i wneud rôl ac fe ddaeth pawb a llenwad i roi yn ei rôl. Y llenwad mwyaf poblogaidd oedd caws. Dyma'r dull: Yn gyntaf rhowch  275 ml o ddŵr cynnes mewn jwg.  Rhowch 1 llwy de o siwgr yn y dŵr a chymysgwch. Yna ychwanegwch 2 lwy de o furum  a chymysgwch eto. Pwyswch 450g o flawd gwyn ac ychwanegwch 2 lwy de o halen.  Arllwyswch y dŵr i mewn i’r gymysgedd a chymysgu i greu toes. Plethwch y toes am 5 munud. Gadewch mewn lle cynnes i grasu er mwyn dyblu mewn maint. Coginiwch ar wres o 230 C am 20 munud tan yn barod.
Roeddynt yn flasus tu hwnt!"
GWIBDAITH Y DOSBARTHIADAU DERBYN I'R BLANED CHWARAE
Cliciwch yma i weld y casgliad llawn o luniau (130 llun)
Ar ddydd Mercher aeth y Dosbarth Derbyn i’r ‘Blaned Chwarae’ yn Llandre yn ystod y bore ac yna ymlaen i Ynyslas i fwynhau hufen iâ ac adeiladu cestyll tywod ar y traeth. Cafodd bawb amser cyffrous ond roedd pawb wedi blino’n lân erbyn diwedd y prynhawn.
YR AWDURES MANON STEFFAN ROS YN YMWELD Â'R YSGOL
Heddiw, daeth yr awdures Manon Steffan Ros i’r ysgol i wneud gweithdy ysgrifennu gyda Blwyddyn 6. Ar ôl trafod sut mae hi’n mynd ati i greu cymeriadau i’w llyfrau, gofynnodd Manon i ni greu dau gymeriad gwrthgyferbyniol – cymeriad ‘da’ yn gyntaf, ac yna gelyn pennaf i’r cymeriad. Cawsom lawer o hwyl wrth ddefnyddio ein dychymyg i greu cymeriadau gwreiddiol a gwallgof ac wrth rannu ein syniadau gyda’n gilydd. Yn dilyn hynny, cafodd rhai disgyblion a oedd wedi darllen nofel Manon ‘Prism’, enillydd Gwobr Tir na n’Og yn ddiweddar, gyfle i drafod y nofel gyda hi.
Beca ac Eluned, Dosbarth 6Ll
GWIBDAITH BLWYDDYN 3 I DREFACH FELINDRE A TEIFI MANIA
Cliciwch yma i weld y casgliad llawn o luniau (59 llun)
Buom ar ein trip ysgol i’r Ffatri Wlân yn Nrefach Felindre ac i Teifi Mania yn Aberteifi. Cawsom y cyfle i fynd o gwmpas y ffatri a gweld nifer o bethau a chawsom y cyfle i wneud darn o ffelt i’w gadw. Yn Teifi Mania buom yn chwarae am awr gyfan ac roedd yn hwyl. I dorri syched cawsom lolipop cyn dychwelyd i’r ysgol.
GWIBDAITH BLWYDDYN 4 I YNYS HIR A MACHYNLLETH
Cliciwch yma i weld y casgliad llawn o luniau (55 llun)
Ar ddydd Gwener, y 6ed o Orffennaf aeth blwyddyn 4 ar wibdaith i Ynys Hir. Gwarchodfa natur yw Ynys Hir sy’n gofalu am anifeiliaid, planhigion a chreaduriaid bach. Yn ystod y dydd cawsom gyfle i ddarganfod creaduriaid yn y goedwig ac efo rhwydi chwilio am greaduriaid yn y pwll dŵr. Roedd pawb wedi mwynhau’r gweithgareddau yn fawr iawn er bod pawb braidd yn wlyb! Ar ôl ychydig o fwyd aethom i Fachynlleth i gael sesiwn hwyl yn y pwll nofio.
Sara a Catrin, Blwyddyn 4
Cliciwch yma i weld y casgliad llawn o luniau (213 llun)
I goffáu'r diwrnod y byddai Angharad wedi dathlu ei phen-blwydd yn 15 oed, trefnodd y Cyngor Ysgol ddiwrnod o hwyl y byddai Angharad ei hun wedi bod wrth ei bodd i fod yn rhan ohono! Diolch i bawb a gyfrannodd £1 am wisgo fel eu hoff gymeriad allan o lyfr ac am fwynhau'r gemau potes a drefnwyd ar gyfer y prynhawn, ac am brynu'r holl gacennau blasus am 20c yr un - bydd yr arian yn cael ei gyfrannu i elusen Ysbyty Great Ormond Street, gyda rhai aelodau o staff, cyfeillion yr ysgol a theulu Angharad yn teithio i Lundain ganol mis Awst.
Darllenwch fwy am y daith honno yma
- - - - - - - - - - - - - - - - - - - - - - - - - -
Llwyddwyd i godi £609.46 heddiw!! Diolch yn fawr iawn
gan y Cyngor Ysgol
COGINIO YM MHENWEDDIG (DOGNI BWYD YR AIL RYFEL BYD)
Cliciwch yma i weld y casgliad llawn o luniau (73 llun)
Treuliodd disgyblion Blwyddyn 6 brynhawn difyr dydd Iau yn coginio draw yn Ysgol Penweddig. Fel rhan o’n gwaith Hanes y tymor hwn rydym wedi bod yn dysgu am yr Ail Ryfel Byd, ac am ddogni bwyd yn arbennig. Y gamp i’r disgyblion oedd dilyn ryseitiau o’r cyfnod er mwyn creu cacennau a bisgedi. Fe weithiodd pawb yn ddiwyd iawn, ac roedd y cynnyrch gorffenedig yn flasus dros ben. Mae’n amlwg fod sawl cogydd dawnus gyda ni ym Mlwyddyn 6! Diolch yn fawr i Mrs Menna Lewis ac i Ysgol Penweddig am y croeso a’r cymorth.
DIOLCH I GANOLFAN ARDDIO NEWMANS
Diolch yn fawr i Ganolfan Arddio Newmans am eu haelioni wrth gyfrannu gwerth cannoedd o flodau a phlanhigion i'r ysgol yn ddiweddar. Bellach mae'r ardal ger y brif fynedfa ac ardal y Meithrin wedi'u bywiocau gan liwiau ac aroglau'r blodau newydd. Fel y gwelwch, mae plant y Meithrin wrth eu boddau gyda'r blodau!
LOLIS RHEW IACHUS (A BLASUS) BLWYDDYN 6!
Cliciwch yma i weld y casgliad llawn o luniau (100 llun)
Un o dasgau'r Pecyn Pontio ar gyfer Blwyddyn 6 eleni oedd creu rysait a chynllun busnes ddwyieithog ar gyfer Lolis Rhew Iachus. Fel y gallwch ddychmygu, cafwyd llawer o hwyl yn arbrofi gyda gwahanol flasau a lliwiau! Yn dilyn diwrnod hir ddoe yn cymysgu'r ffrwythau, eu gosod mewn mowldiau gwahanol a'u rhewi, gosodwyd stondinau ar iard yr ysgol heddiw er mwyn eu gwerthu i weddill yr ysgol - ac oeddynt, roeddynt yn boblogaidd dros ben gyda chiwiau enfawr o blant ar ras i'w prynu! Ymhlith enwau'r lolis oedd "Lolis Lysh" a "Banango!" (banana a mango!) Ond cynllun busnes pa grŵp fydd yn dangos y mwyaf o elw tybed?
NOSON BARBECIW Y GYMDEITHAS RIENI AC ATHRAWON
Er gwaetha'r glaw daeth torf fawr o rieni a chyfeillion yr ysgol i'r noson barbeciw flynyddol. Diolch yn arbennig i Mr Aled Morgan y Cigydd am ddarparu'r cig rhost eleni eto, ac i'r criw o rieni am gynorthwyo gyda'r barbeciw eto fyth. Cafwyd adloniant gan fand ifanc yn y Neuadd dan ofalaeth Mr Alan Phillips - diolch iddyn nhw i gyd. A diolch wrth gwrs i'r holl rieni, cyfeillion, staff, disgyblion (a chyn ddisgyblion) am fynychu'r digwyddiad er gwaetha'r tywydd - gwerthfawrogwn eich cefnogaeth yn fawr.
LAB STRAEON YN LLYFRGELL Y DREF
"Bore ma daeth Mrs Delyth Huws o Lyfrgell y Dref i ymweld â'r ysgol er mwyn hysbysebu digwyddiad cyffrous yn Llyfrgell y Dref dros wyliau'r haf. Bydd cyfanswm o chwech o sticeri a gwobrau unigryw i'w hennill wrth ymweld â'r llyfrgell a benthyg llyfrau. Felly, po fwyaf y gwnewch ddefnydd o'r llyfrgell yn ystod gwyliau'r haf eleni, y mwyaf o wobrau gwnewch chi dderbyn! Fel y gwyddoch, mae Llyfrgell y Dref ar safle newydd yn y dref bellach, gydag ardal arbennig wedi'i neilltuo i blant. Mae'n adnodd gwych - gwnewch ddefnydd ohono!"
Carys ac Elinor, Dosbarth 6J
GWOBR PLATINWM I'R PWYLLGOR ECO
Llongyfarchiadau i Bwyllgor Eco yr ysgol ar ennill y Wobr Platinwm Eco-Sgolion Cymru. Yr Ysgol Gymraeg yw’r drydedd ysgol yng Ngheredigion i ennill y wobr. Mae’r wobr yma i gydnabod ymdrechion yr ysgol sy’n gweithio tuag at ffordd gynaliadwy o fyw gyda proses yr Eco-Sgolion wedi ei wreiddio ym mywyd yr ysgol. Mae’r ysgol wedi bod yn ymwneud yn barhaus â’r rhaglen ers 2005. Llongyfarchiadau gwresog i bawb.
GWIBDAITH Y MEITHRIN I PLAY PLANET
Cliciwch yma i weld y casgliad llawn o luniau (139 llun)
Ar ddydd Mercher, aeth plant y Meithrin sydd yn mynychu’r ysgol trwy’r dydd ac yn ystod y bore i Play Planet  yn Llandre. Aethom o’r ysgol ar y bws mawr melyn, dyma gychwyn yr hwyl!
Wedi cyrraedd yr ardal chwarae, cafodd y plant sbri yn rasio lawr y llithren fawr a bach, gwibio o un rhwystr i’r llall ac yn dringo rhwydi a llethrau! Roedd hyn yn waith caled iawn ac o’r diwedd roedd yn amser cael seibiant bach! Mwynhaodd bawb y sudd coch ac oren a llwyth o fisgedi siocled cyn mynd nôl eto am fwy o chwarae a hwyl! Yna, daeth sŵn corn y bws mawr melyn a bu rhaid gadael Play Planet am flwyddyn arall!
GWERSI BEICIO BLWYDDYN 6
Cliciwch yma i weld y casgliad llawn o luniau (73 llun)
Eleni eto mae disgyblion Blwyddyn 6 yn ffodus i dderbyn gwersi beicio yn ystod tymor yr haf. Ar gyfer eu paratoi i fod yn ddiogel wrth feicio ar yr heolydd, mae Mr Terry Jones a Miss Catrin Jones yn ymweld â'r ysgol yn wythnosol i roi gwersi beicio diogel i'r disgyblion. Bydd y gwersi'n gorffen gyda phrawf ymarferol ac ysgrifenedig lle bydd disgwyl i'r plant fod yn fedrus wrth lywio beic, gyda dealltwriaeth dda o reaolau'r ffordd hefyd. Pob hwyl iddyn nhw i gyd, a diolch i'r ddau hyfforddwr am eu hamser a'u hamynedd gyda'r plant.
TAITH BRESWYL I WERSYLL YR URDD CAERDYDD
Cliciwch yma i weld y casgliad llawn o luniau (637 llun)
"Cefais i a gweddill blwyddyn 5 a 6 lawer o hwyl yn Ngwersyll yr Urdd Caerdydd. Ar y diwrnod cyntaf aethom i'r Stadiwm y Mileniwm gan fwynhau taith o gwmpas cyn mynd i'r pwll nofio mawr yn y bae. Yna, aethom i ddadbacio yn y gwersyll cyn mynd yn y nos i fowlio deg. Ar yr ail ddiwrnod aethom i Techniquest, taith o amgylch y Senedd ac o amgylch Canolfan y Mileniwm. Gwelsom berfformiad dawns yno. Cawsom daith tren a thaith cwch hefyd. Ar yr ail noson gwylion ni DVD yn y gwersyll sef y Muppets. Ar y trydydd diwrnod aethom i Big Pit. Roedd yn anhygoel! Buon ni lawr o dan y ddaear mewn lifft ac yna cawson ni daith gyda dyn a oedd yn arfer gweithio yn y pyllau glo. Diolch yn fawr iawn i staff yr ysgol a staff y gwersyll am wneud y trip yn un arbennig o dda!"
YMWELIAD GAN TOMI TURNER
Dydd Llun daeth Tomi Turner i’r ysgol i siarad â disgyblion Cyfnodau Allweddol 1 a 2. Mae Tomi’n gwneud gwaith achlysurol gyda’r RNLI, a dysgodd ni am bwysigrwydd cadw’n saff ar y traeth ac yn y môr. Cawsom gyfle i weld yr offer a ddefnyddir gan aelodau’r RNLI er mwyn achub pobl sy’n mynd i drafferthion, a chafodd ambell un gyfle i wisgo gwisg lifeguard hefyd! Diolch yn fawr i Tomi am fore hwyliog a diddorol ac am ddysgu sawl neges bwysig i ni a ninnau ar drothwy gwyliau’r haf.
« Newyddion Mehefin 2012 / Newyddion Medi 2012 »
© Yr Ysgol Gymraeg, Coedlan Plascrug, Aberystwyth, Ceredigion. SY23 1HL
Rhif ffôn : 01970 617613 | Rhif ffacs : 01970 636742 | swyddfa@ysgolgymraeg.ceredigion.sch.uk